16. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 457 της 25 Ιουν./12 Ιουλ. 1971 (ΦΕΚ Α΄  135) Περί συστάσεως θέσεων επί συμβάσει Ιδιωτικού Δικαίου παρά τω Εθνικώ Μετσοβίω Πολυτεχνείω, κατά τας διατάξεις του Ν.Δ. 385/1969. Έχοντες υπ’ όψει: 1)Τας διατάξεις των άρθρ. 31 (παρ. 3 και 4) του Ν.Δ. 3974/1959 «περί τροποποιήσεως και συμπληρώσεως των περί των Ανωτάτων Εκπαιδευτικών Ιδρυμάτων ισχυουσών διατάξεων» και 1 (παρ. 1) του Ν.Δ. 382/1969 «περί προσλήψεως προσωπικού επί σχέσει ιδιωτικού δικαίου εις Δημοσίας Υπηρεσίας και Ν.Π.Δ.Δ.», 2)την γνώμην της Συγκλήτου του Ε.Μ.Πολυτεχνείου την διατυπωθείσαν κατά τας Συνεδρίας αυτής της 28.2.1969 και 10.5.1969, 3)την υπ’ αριθ. 196/1971 σύμφωνον γνώμην του Ανώτατου Συμβουλίου Δημοσίων Υπηρεσιών, 4)την υπ’ αριθ. 249/1971 γνωμοδότησιν του Συμβουλίου της Επικρατείας, προτάσει των Ημετέρων επί της Εθνικής Παιδείας και Θρησκευμάτων και επί των Οικονομικών Υπουργών, απεφασίσαμεν και διατάσσομεν: Άρθρον μόνον.-1.Συνιστώνται παρά τω Ε.Μ.Πολυτεχνείω αι κάτωθι θέσεις επί συμβάσει Ιδιωτικού Δικαίου αορίστου χρόνου: α)2 θέσεις οδηγών αυτοκινήτου. β)4 θέσεις θερμαστών, και  γ)8 θέσεις νυκτοφυλάκων. 2.Τα τυπικά προσόντα δια την πρόσληψιν εις τας εν παρ. 1 του παρόντος θέσεις ορίζονται ως ακολούθως: Δια τας θέσεις της περιπτ. α΄ επαγγελματικόν δίπλωμα οδηγού αυτοκινήτου και τριετής άσκησις του επαγγέλματος. Δια τας θέσεις της περιπτ. β΄ άδεια ασκήσεως επαγγέλματος θερμαστού.  3.Το προσωπικόν των υπό της παρ. 1 του παρόντος συνιστωμένων θέσεων διέπεται ως προς την υπηρεσιακήν εν γένει κατάστασιν αυτού υπό των διατάξεων του Ν.Δ. 385/1969 πλην του πειθαρχικού δικαίου δι’ ο ισχύουν αι διατάξεις του άρθρ. 33 του Ν.Δ. 750/1970 (Φ. 281). Εις τον αυτόν επί της Εθνικής Παιδείας και Θρησκευμάτων Υπουργόν, ανατίθεμεν την δημοσίευσιν και εκτέλεσιν του παρόντος Β.Δ/τος. 